看花呈子華內翰
作者：歐陽修
朝代：宋

paragraphs: 老雖可憎還可嗟，病眼眵昏愁看花。
不知花開桃與李，但見紅白何交加。
春深雨露新洗濯，日暖金碧相輝華。
浮香著物收不得，含意欲吐情無涯。
可愛踈簾靜相對，最宜落日初西斜。
時傾賜壺共斟酌，及此峰鳥方諠譁。
凡花易見不足數，禁籞難到堪歸誇。
老病對此不知厭，年少何用苦思家。